ועדת העבודה והרווחה, כנסת 25, פרוטוקול מספר 137, 2024-01-02 00:00

ישראל אייכלר: שלום וברוכים הבאים לישיבת ועדת העבודה והרווחה כ"א בטבת תשפ"ד

ישראל אייכלר:  אנחנו בתאריך ה-2 בינואר 2024

ישראל אייכלר:  הנושא הוא הצעת צו הגנה על עובדים בשעת חירום (תיקון מס' 5 והוראת שעה – 'חרבות ברזל'), וכל הדיון הוא על הארכת תקופת הוראת השעה, התשפ"ד-2023, שהחלטנו ואישרנו הגנה על עובדות ועובדים שלא יכולים להגיע לעבודה בעקבות העובדה שהם מפונים או שהם באזור מרחב עוטף עזה ואזורים אחרים שהוכרזו כשטח צבאי סגור, שהכניסה אליהם אסורה

ישראל אייכלר:  ויש יישובים רבים בישראל שהאנשים בהם התבקשו להתפנות, וזה מחייב למנוע מהמעבידים והמעסיקים מלפטר את האנשים בזמן הזה

ישראל אייכלר:      ולכן, אנחנו עשינו תקנה

ישראל אייכלר:  אישרנו תקנות שאסור לפטר עובד בתקופה הזאת, בחקיקה כמובן

ישראל אייכלר:  הבעיה הייתה שאנחנו חשבנו, מי האמין שזאת תהיה המלחמה הארוכה בתולדות ישראל

ישראל אייכלר:  אנחנו חשבנו, עשינו את לשלושה חודשים עד ליום ה-7 בינואר 2024

ישראל אייכלר:  היות ואנחנו מתקרבים ליום הזה, ואנחנו לא רוצים שמישהו ינסה לנצל את הימים האלה שבהם אין חקיקה ויפטר עובדים, ולכן אנחנו רק מבקשים להאריך את החוק הזה, בגלל שאין שינוי במצב הבטחוני

ישראל אייכלר:  מאות אלפי אנשים מפונים מהיישובים שהם גרים בהם מהצפון ומהדרום

ישראל אייכלר:  ולכן, אנחנו מציעים להאריך את תקופת הוראת השעה עד ליום ה-1 במרץ 2024, בתקווה שעד אז כבר המלחמה תיגמר מזמן

ישראל אייכלר:      אני רוצה לבקש מהיועצת המשפטית שלנו, אריאל, שתקריאי לנו את הנוסח של צו ההגנה על עובדים בשעת חירום, שאנחנו צריכים לדון בו ולאשר אותו

יגאל יאסינוב: צו הגנה על עובדים בשעת חירום (תיקון מס' 5 והוראת שעה- חרבות ברזל) (הארכת תקופת הוראת השעה), התשפ"ד- 2023     

ישראל אייכלר: אז אני רוצה לשאול את משרד העבודה מה יש לכם להעיר או להגיד על הנושא הזה?     

גאולה צמח: עורכת דין גאולה צמח מהלשכה המשפטית של משרד העבודה

גאולה צמח:  אנחנו רק רוצים להסביר שאנחנו מבקשים להאריך עד ל-1 במרץ, בגלל שגם החלטת הממשלה בקשר לפינויים של היישובים, הם הוארכו עד סוף פברואר, וגם החלטת הממשלה בקשר לקריאה למילואים הוארכה עד ה-1 במרץ

גאולה צמח:  ולכן, זה התאריך שאנחנו מבקשים להאריך

ישראל אייכלר: אני שואל שאלה פשוטה – למה אתם לא עושים עד שהממשלה תכריז על סיום המלחמה, שהחוק הזה יהיה תקף? למה אני צריך כל שלושה חודשים לכנס את הוועדה ולעשות אישור נוסף?     

גאולה צמח: מדובר פה בתיקון שהוא הוראת שעה

גאולה צמח:  לצורך תיקון חקיקה רגיל אנחנו צריכים לעשות הליך של הערכת רגולציה, זאת אומרת עבודה מקצועית, ורק אחר כך להגיע לתיקון

גאולה צמח:  וזה משהו שלוקח הרבה זמן

גאולה צמח:  אבל, כדי שאנחנו נהיה פטורים מזה אז אנחנו יכולים במסגרת הוראת שעה, ולכן הוראת שעה היא מוגבלת בכל מקרה עד 12 חודשים

גאולה צמח:  וכאן, מכיוון שאנחנו רצינו שיהיה איזון בין המעסיקים לבין העובדים אנחנו כן רוצים כל פעם לבחון את זה בהתאם למצב הנוכחי והמצב הבטחוני של אותה תקופה

ישראל אייכלר: כי יש פה גם את הצד של המעסיקים

גאולה צמח: נכון

ישראל אייכלר: אנחנו נשמע עכשיו את פורום נשות המילואימניקים

ישראל אייכלר:  שבות רענן, בבקשה

גאולה צמח: רק ברשותכם, תיקון קטן – אם אפשר בכותרת במקום 2023 שיהיה 2024

ישראל אייכלר: כן, שכחנו שהגויים כבר החליפו את התאריך

ישראל אייכלר:  אז 2024, כן, התיקון התקבל

שבות רענן: קודם כול, תודה רבה על הדיון הזה

שבות רענן:  אני חייבת לשתף שלפחות מהפניות שהגיעו לפורום – התיקון הזה עזר לשמור על לא מעט משרות של נשות מילואימניקים שאוימו במקום העבודה שלהן

שבות רענן:  אז הוא קודם כול מבורך והוא עוזר

שבות רענן:  אבל, אם נדמה את זה, אז מדובר במשולש במקום ח"ע, כי יש פה מגמה שהולכת ומתרחבת של נשים שצריכות להחזיק את הבית כשהאיש במילואים כבר שלושה חודשים – אני ביניהן – וזה לא פשוט במקביל להחזיק את העבודה ואת הרגרסיות של הילדים

שבות רענן:  זה באמת לא פשוט

שבות רענן:  עושה רושם שהמשק חוזר לאיזושהי שגרה ואנחנו נשארנו מאחור

שבות רענן:  וככל שהמערכה מתארכת בעצם הסיכון בעולם העבודה הוא יותר משמעותי

שבות רענן:  אז אני, כמובן, אשמח שהוראת השעה תתארך, כי היא מסייעת במובנים מסוימים, אבל היא ממש לא מספיקה

שבות רענן:      ובאתי לפה להגיד את זה כי בסוף אם מישהו כבר פוטרה לפני שההוראה נכנסה לתוקף, והיום היא בראיונות עבודה כי תכף האבטלה מסתיימת, וגם את זה ראוי להאריך, ומפלים אותה על רקע זה שבן הזוג שלה שומר על כולנו פה שנוכל להתכנס – זה דבר שאי אפשר להיות אדישים אליו

שבות רענן:  וחייבים לעשות תיקוני חקיקה יותר מוקפים ולייצר מוגנות בתעסוקה לנשות המילואימניקים

ישראל אייכלר: כן, אבל אני לא רואה פה בעיה, כי הן מוגנות כבר מהחוק הקודם

שבות רענן: לא, קודם כול, ההגנה פה היא בתנאים מאוד מסוימים; עד גיל 14, היא לא מגנה מחל"ת, היא לא מגנה על אפליה בראיונות – היא מאוד-מאוד נקודתית

שבות רענן:  היא טובה, היא עוזרת במקרים מסוימים, אבל היא ממש לא מקיפה וממש לא עוזרת לעצור את המגמה שהולכת ומתרחבת

שבות רענן:  אני יכולה לשתף שיש מקרים שבהם היא עזרה ויש מקרים שלא – תופעת החל"תים זה השוק השחור של החוק הזה, שהולכת ומתרחבת

ישראל אייכלר: היה לנו אתמול דיון ארוך מאוד בנושא החל"תים, והרעיון של תעסוקה גמישה

שבות רענן: היברידית

ישראל אייכלר: כן

שבות רענן: מאוד קריטי

ישראל אייכלר: כן, אנחנו דנים בזה

ישראל אייכלר:  אבל, כרגע, היום אנחנו התכנסנו רק בשביל להאריך את התוקף של ההגנה על עובדות נשות מילואים ואנשים שהם מפונים

ישראל אייכלר:  כל מי שזכאי על פי החוק להגנה מפני פיטורים – להאריך את זה מינואר עד 1 במרץ

ישראל אייכלר:  אני הייתי מוסיף, ואני שואל את היועצות המשפטיות אם זה מקובל, עד ל-1 במרץ או עד לסיום המלחמה

נעה בן שבת: לא, אבל אנחנו בכל מקרה מוגבלים

נעה בן שבת:  התקופה בכל זאת מוגבלת ל-12 חודשים

נעה בן שבת:  אפשר להאריך לכל ה-12 חודשים, אבל הם הסבירו שהם לא רוצים לעשות את זה בגלל שיכול להיות שיש פה איזון בין המעסיקים לבין העובדים - - -     

ישראל אייכלר: לא, לא להאריך עד סוף השנה פקודה, אלא עד סוף השנה או עד סיום המלחמה

נעה בן שבת: אז אני רוצה להסביר רגע בשמם – הייתה להם אפשרות להאריך גם בחלק מהקבוצות

נעה בן שבת:  הרי, יש לנו פה את קבוצת המפונים, את בנות הזוג של המילואימניקים, יש לנו את משפחות החטופים והחטופים עצמם

נעה בן שבת:  אז יש לנו פה כמה קבוצות שקיבלו הגנה והם היו יכולים להחליט שקבוצות מסוימות כן מקבלות הגנה וקבוצות אחרות לא

ישראל אייכלר: לא, רק זה לא

ישראל אייכלר:  לא לעשות הבדלה

עילם שניר: אפשר להוסיף?     

גאולה צמח: יכול להיות שהעילה כבר מתייתרת בחלק מהמקרים; נניח והחטופים היו חוזרים, הלוואי, בעזרת השם, בקרוב מאוד – אז זה כבר לא היה רלוונטי אליהם, ההגנה הזאת

ישראל אייכלר: אוקיי, בינתיים, לצערי, הם לא חזרו

גאולה צמח: אבל, כאן אנחנו רוצים כל תקופה לבחון את זה בהתאם גם ביחס לכל קבוצה בנפרד, לבחון את הרלוונטיות של ההגנה ביחס לכל אחת מהן

גאולה צמח:  כרגע, היא רלוונטית, לצערנו, לכל הקבוצות

ישראל אייכלר: בדיוק, זה, כולם רלוונטיים

שבות רענן: אני כן אגיד לעניין התוקף, שבסוף צריך עוד חודשיים חסד לאחר שהמילואים מסתיימים, כי מי שהייתה מאוימת בפיטורים בתקופה הזאת והחוק עזר לה, כשהיא חוזרת וזה מסתיים, קודם כול, הוא חזר עכשיו משלושה חודשים בעזה או בגזרה אחרת – זה לא ברגע מסתדר הכל, זה גם סיטואציה מורכבת שצריך להחזיק

שבות רענן:  וצריך איזה חודשיים, קצת כמו חופשת לידה, כדי לחזור לעניינים, להוכיח את עצמך

שבות רענן:  צריך את ההגנה הזאת מעבר ליום שאחרי שזה מסתיים

שבות רענן:  כי המציאות שלנו לא משתנה ברגע ביום הזה

שבות רענן:  צריך לתת על זה את הדעת מבחינת התוקף

עילם שניר: אם אפשר להתייחס, עילם שניר ממשרד המשפטים

עילם שניר:  א' להגיד שחוץ מהקבוצות של המפונים יש גם הרחבה שנעשתה לגבי מערכות החינוך, שזה מעבר להסדר הקבע שקבע שיש הנחיות

עילם שניר:  איזושהי הרחבה שנעשתה, אז יש פה הרבה קבוצות

ישראל אייכלר: תגיד מה ההרחבה כדי שהצופים ידעו על מה אתה מדבר

עילם שניר: נעשתה הרחבה שמגמישה את המקרים שבהם מערכת החינוך לא פעלה, לאו דווקא מהנחיה של פיקוד העורף, ויש מקומות שזה עדיין רלוונטי

עילם שניר:  ולכן, בעצם כרגע ההחלה היא רוחבית אבל היא מדודה, ונבחנת מעת לעת בהתאם גם מצב, כפי שצוין

עילם שניר:       בעניין מה שנאמר פה לגבי ה-60 ימים, צריך להגיד שבחוק היום זאת לא הגנה מפני פיטורים אבל יש העברת נטל במקרה שהפיטורים נעשים 60 יום לאחר מכן

עילם שניר:  יש את סעיף 4 לחוק שמתייחס לסיטואציה הזאת

עילם שניר:  כלומר, אם מעסיק יפטר 60 יום לאחר תום הזכאות, נקרא לזה ככה, אז בעצם נטל ההוכחה הוא עליו, להוכיח שהפיטורים לא היו בגלל זה

עילם שניר:  כאן זה איזושהי שכבה שהיא יותר מדודה מאיסור פיטורים, אבל היא כן נותנת איזשהו מענה לתקופה שבאה מיד אחר כך

ישראל אייכלר: תודה רבה

ישראל אייכלר:  הבהרה מאוד חשובה

ישראל אייכלר:  אנחנו ניגש להצבעה

ישראל אייכלר:  מי בעד אישור התקנה של צו ההגנה על עובדים בשעת חירום (תיקון מס' 5 והוראת שעה – 'חרבות ברזל'), כפי שהקריאה היועצת המשפטית אריאל? מי נגד? אין מתנגדים

ישראל אייכלר:  אין נמנעים

ישראל אייכלר: אושר      

ישראל אייכלר: צו ההגנה אושר בוועדת העבודה והרווחה

ישראל אייכלר:  תודה רבה

ישראל אייכלר:  תודה לכל המשתתפים, הישיבה הזו נעולה